als_Latn dik_Latn sna_Latn
Bashkimi Evropian ka refuzuar në mënyrë kategorike ofertën e presidentit amerikan Donald Trump për të rinegociuar marrëveshjen klimatike të Parisit. BE e bëri mjaft të qartë se do të anashkalonte Uashingtonin, për të bashkëpunuar me krerët e bizneseve në SHBA dhe guvernatorët shtetërorë për implementimin e angazhimeve të ujdisë historike.
Nga ana tjetër, kryeministrja Theresa May u përball me kritika për mos nënshkrimin e një deklarate të përbashkët nga Gjermania, Franca dhe Italia, kundër vendimit amerikan.
Ndërkaq Kina, BE-ja dhe India, që së bashku me SHBA, përfaqësojnë ndotësit më të mëdhenj, kanë rikonfirmuar përkushtimin e tyre ndaj marrëveshjes klimatike të Parisit.
Presidenti i Këshillit Evropian, Donald Tusk tha pas një takimi me kryeministrin kinez Li Keciang, se Brukseli dhe Pekini do të intensifikonin bashkëpunimin.
“Sot Kina dhe Evropa treguan solidaritetin me brezat e ardhshëm dhe përgjegjësinë për të gjithë planetin. Jemi të bindur se vendimi i SHBA për t’u tërhequr nga marrëveshja klimatike, është një gabim i madh, megjithatë lufta jonë kundër ndryshimeve klimatike do të vazhdojë me ose pa Amerikën”, tha Donald Tusk.
Mes reagimeve të ashpra ndërkombëtare, presidenti rus ishte ndoshta i vetmi që tha se nuk do ta gjykonte Donald Trump.
Organizata meteorologjike botërore e OKB bëri të ditur të premten, se në rastin më të keq, tërheqja e SHBA nga marrëveshja, mund të ndikojë në një rritje prej 0.3 gradë celsius, të temperaturave, deri në fund të shekullit.
als_Latn als_Latn als_Latn als_Latn als_Latn als_Latn als_Latn